Hy appelleer al teen appèl wat hy gewen het! | Netwerk24
Deur Blouwillem 18 Desember 2017 00:00
Pleks van rugby kyk, sit ons toe die naweek in groot afwagting soos die Katolieke wat daar in Rome wag vir hul nuwe pous se skoorsteenrokie.
En ek sit daar bekommerd oor my ou kindertjies en húl kindertjies se toekoms nadat ek Donderdag daar uit die Oos-Kaap saam op vlug was met van die 5 000 konferensiegangers, wat meer gelyk het asof hulle Oujaar gaan vier as om oor ons piepols se toekoms te gaan besluit.
Al gerusstelling was dat die meeste darem gewigtig genoeg gelyk het om die naweek gewigtige besluite te kan deurstoomroller.
Oom Johnny sê ons het weer verlede week verniet hande geklap toe Nommer Een in die hogere hof pak gekry het. "Dink julle manne vir één oomblik hy sal daai regskoste uit sy eie sak betaal met Nskandalige hoender-, mielie- of beesverkope?" brom hy.
"Nee wat, man, daar staan 'n ry ouens binne en buite Naasrek wat dié ou sakie vir hom sal uitsorteer. Maar hy sal mos in elk geval weer appèl aanteken met uitspraak hopelik eendag net voor die oordeelsdag. Hy appelleer dan nou nog teen die appèl wat hy verloor het toe hy die vorige keer geappelleer het teen die een wat hy gewen het!"
En toe die oom dit so mooi uiteensit, wonder ek wanneer hierdie appèlvirus nou eintlik vlamgevat het. In my dae (oukei, daar's ek al weer) is jy deur ou Bergbobbejaan daar in die metaalwerkklas gevonnis tot ses houe met 'n rottang oor jou braaivurk skeef was.
As jy sou durf appelleer is jy na meneer Malherbe, die adjunkhoof, gestuur wat jou appèl onmiddellik van die hand gewys en jou tot vier ekstra houe gevonnis het omdat jy die hof (ag ek bedoel die hoof) se tyd gemors het.
Maar nou ja, ek was in die Hoërskool Wonderboom op skool en nie in Nskandalig Secondary nie.
Vir my was een van die mooiste stories hierdie jaar dié van die 79-jarige oom Edgar Malebo van Thaba Nchu wat sy eerste jaar as regstudent aangepak het omdat sy oorlede pa altyd wou gehad het hy moet regte swot.
As hulle Oom nie volpunte gee nie, moenie worry nie, óns sal!
Laat my toe terugdink aan my eie vader, wat 'n polisieman was maar 'n roemryke sakeloopbaan (á la Rupert en kie) vir my voorsien het.
Die volgende oggend is ek 'n BA-student en ja, Dice, die land is van 'n groot sakeleier beroof.
Die eerste aand druk 'n booswig, Dice Booysen, my teen die koshuismuur vas en vra of ek weet waarvoor BCom staan. Nee, Oom. "Dit staan vir Boetie Com huis toe, jou dom eerstejaar!" Die volgende oggend is ek 'n BA-student en ja, Dice, die land is van 'n groot sakeleier beroof (maar dankie, man, lyk my alte veel dis maar beter so).
Vriende, 'n laaste stukkie raad voor Kersfees: Dit vat 50 glase water om die lemoene te groei vir één glas lemoensap. So bly weg van lemoensap, veral as julle Kaap toe verkas!